秋崖先生招飲荷葭塢席上賦詩
作者：吳龍翰
朝代：宋

paragraphs: 相公潭水清於玉，翠屏四面環書屋。
石梯幽幽登蒼崖，老樹晴烟千頃緑。
好花對人無俗姿，春色盈盈囿虚谷。
歸来庭院碧參差，八窗玲瓏有脩竹。
先生長嘯臨清流，茱萸辛夷香滿洲。
浪呼迪輩偕春遊，緑醅深注碧玉甌。
我醉起舞相勸酬，願祝先生相業侔伊周。
運留侯帷幄之籌，横莱公野水之舟。
莫負蒼生望安石，東山高卧凌清秋。